Kim Behnke (FP), 1999-05-27:
Da beslutningsforslaget fra Kristeligt Folkeparti var til første behandling, gik jeg faktisk fra salen med et lidt dårligt indtryk, for det lød, som om der kunne skabes flertal for at etablere en værdikommission i Danmark.
Det vil for mig at se være en ganske forfærdelig udvikling, for lige præcis det, der drejer sig om det enkelte menneskes egne værdier, moral osv., er det sidste, det sidste, vi mennesker har tilbage.
Det er det sidste rum, vi har tilbage, hvor den offentlige sektor ikke blander sig.
Fra længe før vi bliver født, allerede mens graviditeten pågår, går staten ind og regulerer og bestemmer.
Under fødslen, efter fødslen, børnehave og hele vejen op igennem livet er staten inde og bestemme over og regulere vores tilværelse.
Ja, selv, når vi ønsker at dø, bestemmer staten, om vi må dø, hvornår vi må dø, og til sidst også, hvor vi skal begraves.
Det eneste rum, der er tilbage for os mennesker, det er vores egen samvittighed, vores egne værdier, vores egen moral.
Man er jo nødt til at stille spørgsmålet: Hvis man nedsætter sådan en værdikommission, hvad skal formålet så være?
Blandt mange af tilhængerne siger man, at det er for at skabe debat.
Det er altså ud fra en eller anden forventning
om, at der kommer mere debat i det danske samfund om værdier, fordi der bliver nedsat en kommission
Der er intet historisk belæg for, at noget sådant skulle blive tilfældet.
Nej, tværtimod så sker der jo det, at den værdikommission vil blive reference for pressen, for medierne.
Hver eneste gang man i en TV-Avis eller en aktualitetsudsendelse skal bruge en eller anden, ja, så henter man et medlem af den værdikommission ind, som så kan sidde med løftet pegefinger og med rynkede øjenbryn og kigge på befolkningen og sige: »Ja, det er de rigtige værdier«.
På nøjagtig samme måde som Det Etiske Råd bliver misbrugt til at være sandhedsvidne, på samme måde som de repræsentanter, der sidder i Dansk Udenrigspolitisk Institut, bliver brugt som sandhedsvidner om alt muligt rundt omkring i verden.
Så den værdikommission vil ikke bare være med til at skabe debat, den vil også blive et omdrejningspunkt, og det er der, kæden hopper af. Kristeligt Folkeparti har været ærligt nok til at sige, at inspirationen kommer fra Norge.
I Norge kan man se, hvor galt det kan gå, for den værdikommission, der sidder i Norge, har nemlig udviklet sig fra at skabe debat til at producere propaganda.
I Norge er det ikke blot et spørgsmål om, at man ønsker at sætte en debat i gang, nej, man er gået i gang med målrettet statspropaganda af værste skuffe, og det er ikke sådan, at man bare indrykker annoncer i aviser osv., nej, det er helt ned på mælkekartonen, så når børnene sidder om morgenen og spiser deres cornflakes eller havregryn, så står der en mælkekarton foran dem med budskaber fra værdikommissionen om, hvad der er et korrekt levned.
Hvad er det, man ønsker at opnå?
Ja, man ønsker at lave en facitliste over, hvad der er god moral, hvad der er gode værdier, og hvad der er korrekt menneskelig adfærd.
Så ønsker
De skal sidde og føle sig flove over, at de ikke mener det samme som det, der
står på mælkekartonerne, som det budskab, der prædikes af staten.
Derfor skal vi ikke have en værdikommission, for det skal nemlig være sådan, at både hr. Jann Sjursens moral, etik og værdinormer er lovlige i samfundet, men det skal Kim Behnkes, hr. Jensens og fru Petersens også være, for det, der gør et samfund til et samfund, er, at der en sum af forskellige værdier, og så sandelig ikke, at der hænger et billede på væggen, som vi alle sammen tilbeder.
Derfor vil det være sådan, at Fremskridtspartiet stemmer nej til forslaget, og vi glæder os over, at det, der var tilløb til under første behandling, nemlig at forslaget kunne blive vedtaget, ikke længere vil blive tilfældet.
Forslaget bliver forkastet, og så fortsætter værdidebatten i Danmark, både for hr. Jann Sjursen, for Fremskridtspartiet, for resten af Folketinget og for resten af den danske befolkning, hvor alle synspunkter er velkomne, og hvor alle synspunkter er lige velkomne.